text: [{"text_idx": "#000004", "text": "Madrame a Butangi bwa Bible"}, {"text_idx": "#000008", "text": "Mwana-Mulume wa Bukomo Kupita Bonso"}, {"text_idx": "#000010", "text": "Bene Fidishitia i bantu babi bashikete mu ntanda ya Kenani. Badi na basola bavule, kadi bamweshanga Bene Isalela malwa. Difuku dimo, Samishoni pa kwenda kudi Bene Fidishitia, ntambo mukatampe waiya kwadi koku ubuluma. Ino Samishoni waipaya ntambo na makasa onkaonka. Kadi waipaya ne tutwa twa Bene Fidishitia babi."}, {"text_idx": "#000011", "text": "Kupwa, Samishoni wasanswa mwana-mukaji witwa bu Dedila. Bamfumu ba Bene Fidishitia abatyipila Dedila mutyipo amba umo ne umo umbukata mwabo ukamupa bibese bya ndalama 1100, shi webalombola kine kipanga Samishoni bukomo. Dedila usaka luno lupeto lonso. Bine ke mulundapo wa bine na Samishoni nansha na bantu ba Leza. Penepo, kaipangula ne kuningila Samishoni amulombole pemanine bukomo bwandi."}, {"text_idx": "#000012", "text": "Ku mfulo, Dedila waongola Samishoni, nandi wasokola pafyeme bukomo bwandi. Amba: \u2018Nywene yami keyatendelwe nansha dimo tamba kubutulwa kwami, Leza i muntonge kwikala mwingidi wandi wa pa bula, witwa bu Mwine Nazila. Nkikekalapo na bukomo shi nywene yami ibatendwa.\u2019"}, {"text_idx": "#000013", "text": "Bine, Dedila pa kuyuka uno mwanda, waladika Samishoni pa maulu andi. Kupwa waite muntu wa kumutenda nywene. Samishoni pa kubuka, bukomo bwandi bonso bupwe. Kupwa Bene Fidishitia abatwela ne kumukwata. Abamubongotola meso, ne kumutu\u0304la bu umpika wabo."}, {"text_idx": "#000014", "text": "Difuku dimo, Bene Fidishitia badi na masobo makatampe a kuto\u0304ta leza wabo Dakona, penepo abalupula Samishoni mu kifungo mwanda wa kwibasepeja. Papo nywene ya Samishoni ke mimene monka. Samishoni wanena mwanuke wadi umukwete ku kuboko\u2019mba: \u2018Ntengeje ku bipanda bimanine\u2019ko njibo.\u2019 Kupwa Samishoni walombe Yehova amupe bukomo, ebiya wakwata bipanda. Waela lubila\u2019mba: \u2018Mfwe na Bene Fidishitia.\u2019 Ku masobo kwadi Bene Fidishitia 3000, Samishoni pa kweyalela ku bipanda, njibo yabunduka ne kwipaya bano bantu bonso babi."}, {"text_idx": "#000015", "text": "Batyibi shapita 13 ku 16."}]